|  |
| --- |
| **ODLUKA****O PERSONALNOM DOSIJEU ZAPOSLENOG***("Sl. list AP Vojvodine", br. 5/2017)* |
|
|

**Član 1**

Ovom odlukom bliže se uređuje sadržina personalnog dosijea zaposlenog, način prikupljanja dokumenata koje sadrži personalni dosije zaposlenog i postupanje sa njegovom sadržinom.

Pod zaposlenima u smislu ove odluke podrazumevaju se zaposlena lica u pokrajinskim organima uprave (pokrajinski sekretarijati i pokrajinske posebne upravne organizacije), Sekretarijatu Pokrajinske vlade, službama i upravama koje osniva Pokrajinska vlada (u daljem tekstu: organi).

**Član 2**

Personalne dosije o zaposlenima vodi Služba za upravljanje ljudskim resursima (u daljem tekstu: Služba).

**Član 3**

Personalni dosije zaposlenog sadrži:

1) dokumenta od značaja za zasnivanje radnog odnosa, raspoređivanje i obračun zarade;

2) dokumenta od značaja za obavljanje poslova radnog mesta u vezi sa stručnim usavršavanjem i dodatnim obrazovanjem;

3) dokumenta od značaja za korišćenje godišnjeg odmora, plaćenog i neplaćenog odsustva;

4) dokumenta u vezi sa praćenjem i vrednovanjem rezultata rada;

5) dokumenta o nagrađivanju, disciplinskim kaznama i naknadi materijalne štete;

6) dokumenta od značaja za ostvarivanje prava iz penzijskog, invalidskog i zdravstvenog osiguranja.

**Član 4**

Organi su obavezni da dostavljaju Službi dokumenta iz člana 3. Odluke (akte koji oni donose: rešenja, ugovore o radu i sl.) i to po pravilu istog dana kada su doneti.

Zaposleni u organima, dokumenta iz člana 3. kojima se dokazuju lični podaci ili promene u njima (lična karta, izvodi iz matičnih knjiga, uverenja i sl.) dostavljaju Službi preko lica ovlašćenog za saradnju sa Službom.

Dokumenta iz stava 1. i 2. dostavljaju se kao originali ili kao overene fotokopije.

Dokumenta iz stava 1. se čuvaju trajno, a dokumenta iz stava 2. po prestanku radnog odnosa vraćaju se zaposlenom.

**Član 5**

Dokumenta iz člana 3. Odluke, a koja predstavljaju javne isprave, zaposleni može privremeno preuzeti uz potpisivanje potvrde o privremenom preuzimanju - tzv. reversa.

**Član 6**

Ova odluka stupa na snagu osmog dana od dana objavljivanja u "Službenom listu Autonomne pokrajine Vojvodine".